**भारत सरकार**

**स्‍वास्‍थ्‍य और परिवार कल्‍याण मंत्रालय**

**स्‍वास्‍थ्‍य और परिवार कल्‍याण विभाग**

**राज्‍य सभा**

**अतारांकित प्रश्‍न सं. 936**

**28 जुलाई, 2015 को पूछे जाने वाले प्रश्‍न का उत्तर**

**तपेदिक नियंत्रण कार्यक्रम के समक्ष चुनौतियां**

**936. श्री रीताब्रता बनर्जीः**

क्या **स्वास्थ्य और परिवार कल्याण मंत्री** यह बताने की कृपा करेंगे किः

(क) क्या यह सच है कि हाल ही में देश का तपेदिक नियंत्रण कार्यक्रम बहुत बड़ी चुनौती का सामना कर रहा है, यदि हां, तो इसके क्या कारण हैं;

(ख) क्या स्वास्थ्य बजट में कटौती होना इस चुनौती के प्रमुख कारणों में से एक है; और

(ग) यदि हां, तो सरकार इस स्थिति पर किस प्रकार काबू पाने की योजना रखती है?

**उत्‍तर**

**स्‍वास्‍थ्‍य और परिवार कल्‍याण राज्‍य मंत्री (श्री श्रीपाद येसो नाईक)**

(क) से (ग): भारत सरकार संशोधित राष्‍ट्रीय तपेदिक नियंत्रण कार्यक्रम (आरएनटीसीपी) का कार्यान्‍वयन तपेदिक की रोकथाम, शीघ्र निदान और उपचार के रूप में कर रही है, जो देश में सामना किए जा रहे जन स्‍वास्‍थ्‍य चुनौतियों में से एक है।

तथापि, भारत ने वर्ष 2015 के लिए अपेक्षित मिलेनियम विकास लक्ष्‍य को प्राप्‍त कर लिया है और तपेदिक की रोकथाम की है तथा आधार वर्ष की तुलना में तपेदिक के प्रसार और मृत्‍यु दर को कम किया है।

11वीं पंचवर्षीय योजना की तुलना में 12वीं पंचवर्षीय योजना के दौरान तपेदिक नियंत्रण से जुड़े संसाधनों में वृद्धि की गई है।

\*\*\*\*\*